വീണ്ടും ഭഗവാന്റെ മരണം

2018 ൽ തിരുവനന്തപുരം കേന്ദ്രമാക്കി പ്രവർത്തിക്കുന്ന കനൽ സാംസ്‌കാരിക വേദി നാടകസംഘം തയ്യാറാക്കിയ സാമൂഹിക രാഷ്ട്രീയ നാടകമാണ് വീണ്ടും ഭഗവാന്റെ മരണം. ഡി.സി.ബുക്സ് പുറത്തിറക്കിയ കെ.ആർ. മീരയുടെ ചെറുകഥാസമാഹാരമായ  'ഭഗവാന്റെ മരണം'  കഥയുടെ സ്വതന്ത്രനാടകാവിഷ്കാരമാണ് വീണ്ടും ഭഗവാന്റെ മരണം. നാടകത്തിന്റെ സ്വതന്ത്ര രചനയും സംവിധാനവും നിർവഹിച്ചിരിക്കുന്നത് സംവിധായകൻ ഹസിം അമരവിളയാണ്. ഈ നാടകം  നാഷണൽ സ്‌കൂൾ ഓഫ് ഡ്രാമ സംഘടിപ്പിക്കുന്ന ഭാരത് രംഗ് മഹോത്സവ്, കേരള സംഗീത നാടക അക്കാദമി സംഘടിപ്പിക്കുന്ന അന്തർദേശീയ നാടകോത്സവം, സൂര്യ തിയേറ്റർ ഫെസ്റ്റിവൽ, സൗത്ത് സോൺ കൾച്ചറൽ ഫെസ്റ്റ്, രാഷ്ട്രീയ രംഗോത്സവ് മൈസൂർ, ഡി സി ബുക്സ് സംഘടിപ്പിക്കുന്ന കേരള ലിറ്ററേച്ചർ ഫെസ്റ്റ്, വേലൂർ നാടകോത്സവം തൃശൂർ, നവരംഗ് നാടകോത്സവം പാലക്കാട് തുടങ്ങി കേരളത്തിനകത്തും പുറത്തുമായി എൺപതിലധികം വേദികളിൽ അവതരിപ്പിച്ചു.

 ഇതിവൃത്തം 
ഇന്ത്യയിലെ രാഷ്ട്രീയസാമൂഹിക സാഹചര്യങ്ങളിൽ കർണാടകയിൽ ഏറെ കോളിളക്കം സൃഷ്‌ടിച്ച കൽബുർഗിയുടെ കൊലപാതകത്തെത്തുടർന്ന് അതിൽ പ്രതിഷേധിച്ച് കെ ആർ മീര രചിച്ച ചെറുകഥയാണ് ഭഗവാന്റെ മരണം.  ഈ ചെറുകഥാ ഒരു നാടകസമിതി നാടകമാക്കുമ്പോൾ ഉയർന്നുവരുന്ന പ്രശ്നങ്ങളാണ് "വീണ്ടും ഭഗവാന്റെ മരണം" എന്ന നൂറുമിനുട്ട് ദൈർഘ്യമുള്ള നാടകം. മീരയുടെ കഥയിൽ പ്രൊ.ഭഗവാൻ എന്ന കഥാപാത്രം തന്റെ പുരോഗമന ചിന്തകളും തുറന്ന പ്രസംഗങ്ങളും കാരണം മതതീവ്രവാദികളാൽ വധിക്കപ്പെടുന്നു. നാടകകൃത്തും സംവിധായകനുമായ ഹസിം അമരവിള സമൂഹത്തിലെ ദുരാചാരങ്ങൾക്കെതിരെ പ്രതികരിക്കുന്നവരെ തേടിവരുന്ന അതിക്രമത്തെ തുറന്നുകാട്ടാനായി കെ ആർ മീരയുടെ കഥയിലെ ഭാഗങ്ങൾ ഉപയോഗപ്പെടുത്തിയിരിക്കുന്നു. ഇതിനൊപ്പം തന്നെ സമാന്തരമായി മറ്റൊരു നാടകവും അരങ്ങേറുന്നു. ഈ കഥ നാടകമാക്കുന്ന നാടകസമിതിക്കുള്ളിലെ അന്തച്ഛിദ്രങ്ങളും സംഘർഷങ്ങളും വെളിച്ചത്തുകൊണ്ടുവരുന്നു. ഇവിടെ ഈ നാടകമവതരിപ്പിക്കുന്ന നടന്മാരുടെ രാഷ്ട്രീയവും നിലപാടുകളും മറനീക്കി പുറത്തുവരുന്നു. പ്രേക്ഷകന് വേണ്ടി സാരോപദേശകഥകൾ പകർന്നുകൊടുക്കുമ്പോൾ, അത് പകർന്നാടാൻ വിധിക്കപ്പെട്ട അരങ്ങിലെ ഓരോനടനും സ്വന്തം ജീവിതം ആത്മപരിശോധനയ്ക്ക് വിധേയമാക്കണമെന്ന് നാടകം ഓർമിപ്പിക്കുന്നുണ്ട്. നാടകത്തിലും അധിനാടകത്തിലും ഭരണകൂടവും മതവും ജാതിയും നടത്തുന്ന അടിച്ചമർത്തലിന്റെ അംശങ്ങൾ നമുക്ക് കാണാം. രണ്ടു നാടകങ്ങളും പറയുന്നത് ഒരേ സത്യം. വെടിയുണ്ടകൾ നിലയ്ക്കുന്നില്ല. ഭഗവന്മാർ  വീണ്ടും വീണ്ടും മരിച്ചു വീഴുന്നു.ഒപ്പം അവർ വീണ്ടും വീണ്ടും പുനർജനിക്കുകയും ചെയ്യും.   

 ചരിത്രം 
2018 ജൂലൈ 13, 14 എന്നീ ദിവസങ്ങളിൽ തിരുവനന്തപുരം തൈക്കാട് സൂര്യ ഗണേശം തിയേറ്ററിൽ പ്രീമിയർ ഷോയായി നിറഞ്ഞ സദസ്സിൽ അവതരിപ്പിച്ചു തുടങ്ങിയ നാടകം പ്രേക്ഷകതിരക്ക് മൂലം ജൂലൈ 15 ന് വീണ്ടും അവതരിപ്പിച്ചു. പ്രളയം കേരളത്തെ വിഴുങ്ങിയ 2018 ൽ മുഖ്യമന്ത്രിയുടെ ദുരിതാശ്വാസനിധിയിലേക്കായി ഷോ സംഘടിപ്പിക്കുകയും അതിലൂടെ അൻപതിനായിരം രൂപ ശേഖരിച്ച് നൽകുകയും ചെയ്തു. കലകളിലൂടെ നവകേരളസൃഷ്ടിയിൽ ഭാഗഭാക്കായ ആദ്യകാലസംഘടനയാണ് കനൽ സാംസ്‌കാരിക വേദി. കെ.ആർ.മീരയുടെ ചെറുകഥ എം.എം. കൽബുർഗിയുടെ കൊലപാതകത്തിൽ പ്രതിഷേധിച്ച് രചിച്ചിട്ടുള്ള രചനയാണ്. കെ. എസ്‌. ഭഗവാനെതിരെ വർഗീയശക്തികൾ കൊലപാതകത്തിന് ആഹ്വാനം ചെയ്ത സാഹചര്യത്തിലാണ് ഈ  കഥ പ്രകാശിതമാകുന്നത്. കെ.എസ്. ഭഗവാൻ പ്രസ്തുത കഥ വായിക്കുകയും കന്നഡയിലേക്ക് മൊഴിമാറ്റി ഗൗരി ലങ്കേഷിന്റെ ഉടമസ്ഥതയിലുള്ള ലങ്കേഷ് പത്രികയിൽ പ്രസിദ്ധീകരിക്കുകയും ചെയ്തിരുന്നു. കഥ പ്രസിദ്ധീകൃതമായി രണ്ടുമാസത്തിനുള്ളിലാണ് ഗൗരി ലങ്കേഷ് വെടിയേറ്റ് മരിക്കുന്നത്. പ്രസ്തുത നാടകം മൈസൂരിൽ സംഘടിപ്പിച്ചപ്പോൾ അതറിഞ്ഞ കെ.എസ്. ഭഗവൻ സുരക്ഷാർത്ഥം വീട്ടുതടങ്കലിൽ കഴിഞ്ഞിരുന്ന സാഹചര്യത്തിലും  നാടകം കാണാൻ എത്തുകയും  നാടകസംഘത്തെ  പ്രശംസിക്കുകയും ചെയ്തിരുന്നു. കേരള നിയമസഭയിൽ എം.എൽ.എ. മാർക്കായി പ്രേത്യേക ഷോ സംഘടിപ്പിച്ചിരുന്നെങ്കിലും അടിയന്തിരമായി ലോക്ക് ഡൌൺ പ്രഖ്യാപിച്ച  സാഹചര്യത്തിൽ ഷോ ഉപേക്ഷിക്കുകയുമാണ് ചെയ്തത്.

 അഭിനേതാക്കളും സാങ്കേതികപ്രവർത്തകരും 

 കഥാപാത്രങ്ങൾ 
കേരള അമേറ്റർ നാടകവേദിയിലെ പ്രശസ്തരായ അഭിനേതാക്കളും സാങ്കേതികപ്രവർത്തകരും ഒത്തുചേർന്ന നാടകമായിരുന്നു 'വീണ്ടും ഭഗവാന്റെ മരണം'.

 പ്രൊഫ. ഭഗവനായി അരുൺ നായർ, ജോസ് പി. റാഫേൽ 
 നാടകസംവിധായകനായി സന്തോഷ് വെഞ്ഞാറമൂട് 
 അമരയായി കണ്ണൻ നായർ 
 മല്ലപ്പയായി പ്രേംജിത്ത് സുരേഷ്ബാബു, അരുൺനാഥ്‌ പാലോട് 
 രംഗാധിപനായി റെജു കോലിയക്കോട് 
 കാവേരിയായി രേണു സൗന്ദർ, ചിഞ്ചു കെ.ഭവാനി 
 കണ്ണമ്മയായി ഇഷ രേഷ്മ 
 ശിഷ്യരായി അമൽ കൃഷ്ണ, അർജുൻ ഗോപാൽ, അഖിൽ പദ്മ, അഭിനന്ദ് സാംബൻ 
 കാമുകിയായി ശില്പ മോഹൻ 
 കമ്മീഷണറായി വിജു വർമ്മ 
 എസ് ഐ യായി നെവിൽ എസ്.ബി., രാകേഷ് പച്ച 
 ലൈറ്റ് ഓപ്പറേറ്ററായി ശ്രീനാഥ് ശ്രീകുമാർ 
 പൊലീസുകാരായി ജയദേവ് രവി, സനൽ, വിനേഷ് വിശ്വനാഥ്, ആനന്ദ് മന്മഥൻ, കൈലഷ് എസ്. ഭവൻ, സജീർ സുബൈർ, രവി ശങ്കർ വിഷ്ണു രവിരാജ് 

 പിന്നരങ്ങിൽ 
ലഘുചിത്രം|വീണ്ടും ഭഗവാന്റെ മരണം നാടകം 20ആം ഭാരത് രംഗ് മഹോത്സവിൽ അവതരിപ്പിച്ചപ്പോൾ  
കെ.ആർ. മീരയുടെ ചെറുകഥയ്ക്ക് നാടകാവിഷ്കാരവും സംവിധാനവും നിർവഹിച്ചിരിക്കുന്നത് ഹസിം അമരവിളയാണ്. ദീപസംവിധാനം അനൂപ് പൂനയും രംഗസംവിധാനവും രംഗോപകരണങ്ങളും പവി ശങ്കറും പ്രദീപ് അയിരൂപ്പാറയും സർഗാത്മകനിർദേശം അനൂജ് രാമചന്ദ്രനുമാണ്.

 അവലംബങ്ങൾ 

വർഗ്ഗം:മലയാളനാടകങ്ങൾ

 മറ്റു കണ്ണികൾ 
https://www.thehindu.com/entertainment/theatre/hazim-amaravilas-stage-adaptation-of-kr-meeras-bhagavante-maranam-drives-home-the-point-with-a-hard-hitting-use-of-meta-theatre/article24870822.ece
 https://www.onmanorama.com/entertainment/art-and-culture/2019/05/02/mv-narayanan-on-bhagavante-maranam-veendum-ply-by-hazim.html
 https://www.rangashankara.org/drama-review-programme/pdf/laya/Laya%20-%20Runner%20Up%20-%20Monthly%20Review%201.pdf
 https://www.facebook.com/photo.php?fbid=10216059124903534&set=pb.1611662951.-2207520000&type=3
 https://20brm.nsd.gov.in/veendum-bhagavante-maranam/
 https://www.manoramaonline.com/literature/literaryworld/2019/05/03/veendum-bhagavante-maranam-malayalam-theatre-play.html
 https://timesofindia.indiatimes.com/entertainment/events/kochi/bhagavante-maranam-veendum-play-was-held-in-capital-city/articleshow/64989818.cms
 https://www.thenewsminute.com/kerala/kalburgi-gauri-play-writer-kr-meeras-story-highlights-killing-rationalists-84703
 https://englisharchives.mathrubhumi.com/features/web-exclusive/malayalam-drama-veendum-bhagavante-maranam-d82a8b49
 https://www.mediaoneonline.com/kerala/2018/07/13/bhagavante-maranam-drama